এদিকে রমনার পাশাপাশি সোহরাওয়ার্দী উদ্যান ও টিএসসিসহ পুরো ঢাকা বিশ্ববিদ্যালয় চত্বর এবং রাজধানীর বিভিন্ন স্থানেও নববর্ষ বরণে আয়োজিত হয় নানা অনুষ্ঠান। ঢাকেশ্বরী জাতীয় মন্দির আজ থেকে মন্দির প্রাঙ্গণে বৈশাখী মেলার আয়োজন করে। কচি-কাঁচার মেলা নিজস্ব প্রাঙ্গণে দিনব্যাপী অনুষ্ঠানের আয়োজন করে। এতে শিশুদের সাংস্কৃতিক অনুষ্ঠান পরিবেশনা ছাড়াও ছবি আঁকা ও প্রদর্শনী এবং মুড়ি-মুড়কিসহ বাঙালী খাবারের আয়োজন ছিলো। মোবাইল কোম্পানী বাংলালিংক নববর্ষকে বরণ করে নিতে মানিকমিয়া এভিনিউ সড়ক দ্বীপে বৃহস্পতিবার রাত নয়টায় ‘আল্পনায় বাংলাদেশ’ শিরোনামে সড়ক চিত্রকর্মের যোজনা করে। এর উদ্বোধন করেন জাতীয় সংসদের স্পিকার ড. শিরীন শারমীন চৌধুরী ও সংস্কৃতি মন্ত্রী আসাদুজ্জামান নূর।